
Ni semas kaj 
semas konstante... 

Joao Jose Santos 


ENKONDUKO 

En marto, Estremozo vidis unuafoje budon 
kun la nomo "La Karavelo - Esperanto" en 
sia Foiro de la Lernejoj (konsultu la lastajn 
paĝojn de ĉi revuo). En aprilo, komenciĝis 
unuafoje kurso de esperanto en la gimnazio 
de Estremozo. En majo, okazis prelego pri 
"Esperanto kaj Lingvaj Rajtoj" en AteJazz 
Cafe, enkadre de la aktivaĵoj de la Grupo de 
Estremozo de Amnestio Internacia. Sam- 
tempe, la gvidanto de tiuj agadoj verkis la 
esperantan lernolibron por portugallingvanoj 
Esperanto em 30 horas. Ankaŭ samtempe la 
sama mi editas la rakontlibron de Luiza 
Carol. Ĉu vi povas pardoni vian redaktiston, 
ke ĉi tiu numero estas trimonata? Iel ajn, en 
la fino de 2009, ni havos la dek promesitajn 
numerojn... espereble... kun la Dia permeso, 
kaj kun la helpo de ĉiuj gnomoj... 

Pri fiaĵoj de la estraranoj de Portugala 
Esperanto-Asocio, kiuj malaprobis mian 
kandidatiĝon al la ĉefdelegiteco de UEA en 
Portugalio, tio menciindas tiom, kiom mia 
baldaŭa operacio al la galveziko, tio estas, 
temas nur pri "obstinaj baroj" al la disvastigo 
de esperanto, kies antaŭenmarŝo neniam 
haltis, ne ĉesas kaj plu avancos. 




* * * 


Jen la esperantigo de la prelego 
eldirita portugale, en la konferenco 
okazinta en la 19-a de majo 2009 en 
AteJazz Cafe, laŭ invito de la Grupo de 
Estremozo de Amnestio Internacia. 


www.esperantopt.com 


"Esperanto e Direitos 
Linguisticos” 

Sessao Pŭblica dinamizada por 
Dr. Joao Jose Santos 

Terao os povos o direito a sua Kngua? 

Estao scguros csscs dircitos? 

Sabe que todos os anos morrem linguas? 

E a Lingua Portugucsa... esta defcndida? 

Atejazzcaf£, dia 19 de Haio, as 21 horas 


Afiŝita tra Estremozo. 


Esperanto kaj Lingvaj Rajtoj 


Esperanto kiel inter-nacia lingvo 

Laŭlonge de la homara historio, la popoloj 
ĉiam okupiĝis pri la problemo de la internacia 
lingvo, de la helplingvo, kiam malsamaj 
popoloj aŭ etnoj interrilatiĝis. 

Oni tuj distingu la ideon de inter-nacia 
lingvo, kiu laŭnome estas lingvo por la rilatoj 
inter la nacioj, disde la ideo pri ununura 
universala lingvo por la tuta planedo, kion la 
esperantistoj ĝenerale ne aprobas. 

La biblia epizodo de la Babelturo montras 
kiel, tra la tempoj, tiu maltrankvilo estis en la 
spirito de la popoloj. 

Kiel do la homaro solvadis la problemon 
pri la inter-nacia lingvo? Per la uzado de la 
lingvo de la reganta popolo, laŭ la vidpunkto 
kultura, ekonomia kaj ĉefe milita. Lingvoj kiel 
la helena, la latina, la kastilia, la portugala, 
la franca kaj la angla, inter aliaj, estis uzataj 
kiel inter-naciaj lingvoj, en la epoko de la 
apogeo de la respektivaj imperioj. Pro la 
manko de lingvo kreuta 1 laŭcele por helpi la 
rilatojn inter la popoloj, ĉi tiuj uzadis la 
lingvon de la reganta nacio. Ĉi tiu kutimaĉo 
solvi la problemojn perforte, laŭ darvinisma 
perspektivo, oni heredis de la besta regno. 
Tamen, en multaj aliaj kampoj, la homa 
estaĵo iom post iom liberiĝis el la emo 
privilegii la forton en la solvado de la 
problemoj, por adopti agmanierojn pli 
raciajn, planitajn, kaj kiuj obeas al la etikaj 


1 kiu estus kreita 

principoj. Jen nurtri ekzemploj: 

La nocio pri "jura ŝtato" postulas al la 
civitano konduton bazitan sur la leĝoj, kiuj 
celas interpreti la etikajn valorojn de la socio. 
Tamen, tio ne ĉiam okazis. Ju pli oni retroiras 
en la historio, des pli oni trovas aŭtokratajn 
politikajn sistemojn. 

En la urbigado, ne ĉiam ekzistis tiom da 
planado kiel nuntempe. En niaj tempoj, la 
urbojn oni projektas, dum alitempe ili 
naskiĝis laŭ ordigado, kiu nur atingis la 
centran placon kaj apudajn stratojn, kaj 
kelkfoje ili ne konstruiĝis laŭ iu ajn ordigado. 
Oni komparu la brazilan urbon Braziljo kun 
Rio de Ĵanejro por kompreni kiel nepra estas 
la urba planado por la vivo de la modernaj 
urboj. 

La zorgoj pri la sano de la planedo mem 
kaj de ĝiaj enloĝantoj, en ekologia 
perspektivo, gvidas onin al la enraciigo de 
rimedoj, al la reuzado de la rubaĵoj kaj al la 
planado de ĉiuj agoj sur la planedo. 

Oni povus doni pli da ekzemploj 
elmontrantaj, ke la homo, iom post iom, 
trovis raciajn kaj science studitajn solvojn 
por plibonigi siajn vivkondiĉojn. Ne ekzistas 
iu ajn motivo por ne apliki la saman racian 
principon al la solvo de la problemo de la 
helplingvo inter la popoloj. Kelkaj, pro manko 
de informo, kiu naskas la antaŭjuĝojn, 
ankoraŭ pensas, ke planita plingvo, pro tio 
ke ĝi ne estas tute natura, ne havas 
esprimivajn atributojn por taŭgi kiel lingvo 
inter-nacia. 

Antaŭ ol la komenco de esperanto, 
filozofoj kaj lingvistoj de agnoskita merito, 
kiel Lajbnizo (Leibniz), Kartezio (Descartes) 
kaj Ŝlajero (Schleyer) kiel multaj aliaj, jam 
havis projektojn de planita internacia lingvo. 

Oni distingu la nocion de "lingvo" disde la 
nocio de "lingvoprojekto", por kompreni kiel 
esperanto sin apartigas de la lingvoprojektoj. 
Por ke lingvoprojekto estiĝu lingvo, ĝi devas 
enradikiĝi en la socion kaj en la familiojn, kaj 
ĝi devas esti uzata en multaj situacioj de la 
ĉiutaga vivo. Iu libro kiu enhavu gramatikon, 
vortaron, lernmetodon, kelkajn tekstojn kaj 
aneksojn, eĉ se ĝi estas tre bone ellaborita, 
ĝi ne konstituas lingvon. Nur kiam tiu 
sistemo ekhavas adeptojn, kiuj ekuzas ĝin en 
multoblaj sociaj kaj familiaj situacioj, la 
lingvoprojekto estiĝas vera lingvo. 

Post la apero de esperanto, aperis aliaj 


lingvoprojektoj, kiel ido (ido), interlinguo 
(interlingua), fasilo (fasile) kaj dekoj da aliaj. 
Kelkaj el tiuj lingvoprojektoj havis kaj 
ankoraŭ havas kelkajn parolantojn. Tamen, el 
ĉiuj lingvoprojektoj, la ununura, kiu gajnis 
signifon en sociaj kaj familiaj medioj estis la 
Internacia Lingvo Esperanto. 

Prie, esperanto ne estas malnatura lingvo. 
kiel oni aŭskultas tro ofte. Se ĝi estus tia, ĝia 
leksiko estus inventita, tiel kiel ĝiaj 
gramatikaj reguloj. Esperanto estis pensita, 
science planita, por estiĝi lingvo por la rilato 
inter la popoloj kaj etnoj kun malsamaj 
lingvoj, sed ĝia leksiko kaj ĝia gramatiko 
elvenas el la naturaj lingvoj. Kelkaj diras "ĝi 
estas miksaĵo", kio ankaŭ ne estas science 
korekta. Se la vorto "miksaĵo" estus 
adekvata al la klasifikado de lingvo, la 
plejparolataj eŭropaj lingvoj estus miksaĵo 
multe pli varia kaj kaosa ol esperanto. En 
esperanto, troviĝas vortoj el diversaj 
originoj, kiel okazas en la portugala. Ĝia 
gramatiko ankaŭ heredis la sperton de la 
lingvoj plej parolataj en Eŭropo. Esperanto ja 
ne estis konstruita malnature. 

Unuflanke, esperanto estas lingvo ankoraŭ 
juna, ĉar ĝi havas iom pli ol 120 jarojn. 
Aliflanke, esperanto jam kapablas respondi 
pli rapide kaj efike al la postuloj de onia 
konstante inventema socio, ol la naturaj 
lingvoj, kiuj bezonas pli da tempo por asimili 
la nomojn ligitajn al konceptoj, kiuj naskiĝas 
ĉiutage en la mondo. 

Serĉante en la interreto, oni konstatas la 
viglecon per kiu esperanto sin disvolvas tra la 
mondo. La esperanta Vikipedio jam enhavas 
pli ol 113000 kapvortojn, kaj Jutubo milojn 
da videoj. Estas familioj, en kiuj esperanto 
estas la lingvo de la gepatroj kaj de la 
gefiloj. UNESKO daŭre rekomendas al la 
ŝtatmembroj la disvastigon kaj la instruon de 
la internacia lingvo esperanto, ĉar ĝi servas 
samajn celojn de tiu internacia organizo. 

En Portugalio, esperanto estis mal- 
permesata dum la nomita "Nova Ŝtato", ĉar 
la tiama politika povo rigardis esperanton, 
kiel lingvon de komunistoj. Fakte, esperanto 
ne estas kunligita kun iu ajn politika idearo. 
La diktatoroj, tamen, malpermesas ĉion, kion 
ili ne konas, ĉefe la ideojn, kiuj igas la 
popolojn rilatiĝi kun aliaj popoloj. Salazaro 
(Salazar), Franko (Franco) kaj Musolino 
(Mussolini) malpermesis esperanton, sed 
Stalino (Stalin) kaj aliaj el la orienta Eŭropo 

faris la samon. 

Esperantistaj asocioj plejdiversaj ekzistas 
tra la mondo, ĉefe en la plej grandaj urboj. 
Multaj editejoj produktas revuojn kaj librojn 
en esperanto, en tioma kvanto, ke la 
esperanta bibliografio enhavas nuntempe 
mildekojn da libroj. Oni povas aserti, ke laŭ 
la kultura vidpunkto, la esperantisma 
movado estas vasta kaj firma. 


Kiuj estas kaj kion celas la esperantistoj? 

La esperantistoj disiĝas tra la tuta 
planedo, ne konstituantaj homogenan grupon 
laŭ siaj manieroj esti kaj pensi. 

Komparante kun popolo, kun la portugala 
popolo, oni povas diri ke la portugala popolo, 
ne estanta homogena grupo laŭ la raso, la 
religio, la politiko kaj laŭ la kulturo, tamen 
unuiĝas en patriama konscio, surbaze de sia 
lingvo, de sia literaturo, de sia muziko, de sia 
historio kaj de sia kultura diverseco. Simile, 
la esperantistoj konstituas heterogenan 
grupon laŭ la raso, la kulturo, la etno, la 
politiko, ktp, sed ekzistas io, kio ilin unuigas, 
kaj kio permesas identigi ilin kiel 
esperantistoj. 

Kvankam ilia enorma diverseco, kio 
unuigas la esperantistoj estas, unue, la 
fakto, ke ili privilegias la internacian 
komunikon per la internacia lingvo 
esperanto. Due, sed ne malpli grave, 
malantaŭ la esperantisteco estas la konscio, 
ke ĉiuj homoj devas esti respektataj en ĉiuj 
rajtoj, kaj ke neniu devas esti diskriminata. 
Tiel, la praktiko de komunikado en esperanto 
estiĝas la konkretiĝo de pli vasta idealo, kiu 
estas la interfrateco inter ĉiuj popoloj, 
venkante la barojn naciajn, etnajn, lingvajn 
kaj aliajn, pere de lingvo science kreita por la 
internaciaj rilatoj. Ĉi tiu lingvo, estanta 
propraĵo de la tuta homaro, ne estas 
propraĵo de iu ajn konkreta popolo. 

En rilato kun aliaj esperantistoj, de sia aŭ 
alia lando, la esperantisto renkontas homojn 
tre malsamajn unu de la aliaj, kun vidpunktoj 
kiuj povas esti similaj al nesimilaj al la siaj. 
Tamen, la certecon, ke ĉiuj ni estas homoj 
kun la devo kaj rajto je la respekto, oni 
atendas de ĉiu esperantisto. Tia teniĝo, 
subkuŝanta je la esperanta idealo ekde la 
komenco de ĉi tiu lingvo, gvidas la 
esperantistojn al interrespektaj rilatoj kaj 


ofte al vera interamikiĝo. 

La esperantistoj, laborante por la 
disvastigo kaj starigo de esperanto en la tuta 
mondo, protektas samtempe la naturajn 
lingvojn. Multaj lingvoj jam mortis en la 
planedo. Aliaj velkas, iom post iom, ĝis la 
kompleta malapero. Oni ne povas permesi, 
ke tia kultura propraĵo malaperu, pro la 
perforta regado de iu ajn ununura etna 
lingvo. Kiam lingvo mortas, substanca parto 
de la kulturo de ĝia popolo mortas kun ĝi. 
Kaj ja forigi la kulturon al popolo estas 
neniigi ĝian animon. 

Eĉ la plej fortaj lingvoj, kulture kaj politike 
pli bone defenditaj, kiel la portugala, estas 
ĉiutage surbombataj de la sennecesa trudo 
de terminoj kaj esprimoj, kiuj trouze 
perfortas nian lingvon kaj kuituron. La lasta 
termino vaste uzata en Portugalio estas 
"bookcrossing", kvazaŭ la portugala lingvo ne 
kapablus esprimi la koncepton de 
"cruzamento de livros" (libro-trairado). 

Ne estas bedaŭrinde, ke oni parolu 
malbone fremdan lingvon, sed eĉ estas 
angore, ke oni abdiku el sia lingvo kaj 
kulturo por... vivi laŭ la modo. 

La esperantistoj defendas, ke la angla 
lingvo devas esti tiel respektata kiel iu ajn 
alia lingvo. Tial, la anglalingvaj esperantistoj 
preferas la uzadon de esperanto kiel 
internacia lingvo, ol la aĉa uzado de la angla, 
kio degradas la aliajn kulturojn kaj la 
anglalingvan kulturon. Fakte, la angla estas 
parolata kaj skribata tra la mondo, laŭ la 
ebleco de la lingvaj kompetentoj de la 
homoj, kiuj klopodas ĝin paroli adekvate, eĉ 
ŝatus tion fari, sed kiuj ĝin piedfrapas 
ĉiumomente. 

La respekto ŝuldata al iu ajn homo necese 
implicas la respekton al liaj moroj, al lia 
kulturo kaj al lia lingvo. Esperanto, krom la 
fakto ke ĝi estas la plej racia solvo, kaj 
ekonomie pli realigebla por solvi la 
problemon de la internacia interkomunikado, 
starigas fratajn laĉojn inter la popoloj, 
disvolvas la praktikon de la toleremo, kaj 
donas al la homo la ekologian konscion 
bezonatan de la globa vilaĝo. n 


www.esperantopt.com 

Kie ajn, inter ombroj kaj diraĵoj, 
kuŝu vi for, saŭdadon nian sentu 
kaj leviĝu de I' fundo de I' malesto 
por destin' via nova! 

Venu, Galahad' 1 kun patri', relevu, 
sed jam en I' apoge' de I' prov' plejalta, 
I' animon pian de via popolo 
al I' Eŭkaristi' Nova. 

Paca Majstr', levu vian sanktan glavon, 
Ekskalibur' 2 3 de la Fino, tiele, 
ke ĝia Lum' al I' mondo dividita 
montru la Sanktan Gralon 3 ! n 


La Sankta Gralo, Arthur Rackham, 1917. 



1 Galahado: kavaliro de Reĝo Arturo, kiu vidis la Sanktan Gralon. Legu: 
http://eo.wikipedia.org/wiki/Galahad 

2 Ekskaliburo: estis la legenda glavo de Reĝo Arturo. Legu: 
http://eo.wikipedia.org/wiki/Ekskaliburo 

3 Sankta Gralo: estas la fama kaliko el la legendo de la Reĝo Arturo, kiu laŭŝajne enhavis la sangon de Kristo. Legu: 
http://eo.wikipedia.org/wiki/Sankta gralo 

Francisco Stefano 
VVechsler 

tradukis el la portugala 


Majstro (Odo 1) 

de Rikardo Rejso (Fernando Pesoo) 


Majstro, serenaj 
Estas la horoj, 
Kiujn ni perdas, 
Se, dum la perdo, 
Kvazaŭ en vazon, 
Metas ni florojn. 

Ne estas ĝojoj, 
Nek korĉagrenoj 
En vivo nia. 

Tial ni sciu, 

Saĝe naivaj, 

Ne vivi I' vivon, 

Sed ĝin traflui, 
Trankvilaj, pacaj, 
Kun infanetoj 
Kiel vivmajstroj, 
Kaj kun I' okuloj 
Naturoplenaj... 

Apud rivero, 

Apud irvojo, 

Laŭ la okazo, 
Ĉiam en sama 
Milda ripozo 
Esti vivanta. 

Tempo forpasas, 
Diras nenion. 

Ni maljuniĝas. 

Ni sciu senti, 
Preskaŭ malice, 
Nian forfluon. 



Saturno, Karavaĝo. 


La tempo-dio Saturno, aŭ Krono, manĝis siajn 
filojn. Efektive la tempo ĉion voras. 

Ja vanas gesti. 

Oni ne povas 
Kontraŭbatali 
Dion kruelan, 

Nepre manĝantan 
Sian idaron. 

Ni pluku florojn. 

Trempetu I' manojn 
Ni en riverojn 
Milde trankvilajn, 

Por lerni fine 
Ankaŭ trankvilon. 

Sunfloroj ĉiam 
Sunrigardantaj, 

Vivon forlasos 
Ni pacanime, 

Sen eĉ la pento, 

Ke ni travivis. n 

e/ Iliado Latina 

anonima 


Gerrit Berveling 
tradukis el la latina 


Dum pluraj jarcentoj, Iliado Latina estis la 
sola formo, en kiu la kulturitaj rondoj de 
okcidenta Eŭropo povis koni Homeron: ja la 
Grekan lingvon oni post la klasika periodo 
ĉiam malpli kapablis legi, se escepti 
ĉiugeneracie eble du-tri strangulojn ekster la 
ĝenerala fluo de I' kulturo. Kaj kompleta 
traduko en la Latina tute ne ekzistis. 


Iliadon Latinan tradicie oni transdonis sub 
aŭtoreco de Homero ( Homerus ) aŭ de Pindaro Teba ( Pindarus Thebanus ). Tiu lasta indiko nepre devas 
baziĝi je miskompreno, kiun ni ne plu konas. La origina Pindaro ja tute ne verkis epopee! 


Kiel ajn, ĝis 1857 Iliado Latina aperis kutime sub unu el tiuj ĉi (ne-eblaj) aŭtor-indikoj, kio fakte 
enreale similis je anonimeco. Sed depost tiu jaro pluraj, precipe Germanaj filologoj, sed ankaŭ alinaciaj, 
klopodegis por malkovri, kun ioma certeco, la eventualan originan aŭtoron. Oni hipotezis pri Jozefo 
Iskano ( Ioseph Iscanus ), Avieno ( Avienus ), Silio Itala ( Silius Italicus ), Atio Labeono ( Attius Labeo), Persio 
Flako ( Persius Flaccus ), Polibio ( Polybius ) kaj multaj aliaj... 


Nuntempe la plej ofte renkontata supozo estas, ke verkis ĝin certa Publio (?) Bebio Itala (Publius? 
Baebius Italicus, ĉ. 49 - ĉ. 93 p.Kr.). Plej verŝajne la epopeeto de 1070 versoj devas esti junaĝa verko, 
kiun la aŭtoro, kiu poste ne plu verkis ion atentindan, probable kunmetis ĉirkaŭ 65 p.Kr. Vere grandiozan 
poeziecon bedaŭrinde la verko ne havas. Tamen, kiel dirite, pro ĝia influo ĝi estas koninda. 


Se paroli pri Homero kaj la frua-Grekaj epopeoj je lia nomo, Iliado kaj Odiseado : en okcidenta Eŭropo 
mezepoke oni verkis plurajn nacilingvajn «romanojn» pri tiu tem-ciklo. Por citi nur unu faman: Le Roman 
de Troie de Benoit de Sainte-Maure, el ĉ. 1165. 


Kiel bazon por tio la tiutempaj aŭtoroj uzis du prozajn Latinajn verkojn: temas pri la t.n. Taglibro pri 
la Troja Milito - Ephemeris Belli Troiani, el la 4-a jarcento, nome de Diktiso Kreta ( Dictys Cretensis ), kiu 
traktas la historion el Greka flanko, kaj Historio pri la Pereo de Trojo (Historia de excidio Troiae) el la 6-a 
jarcento, nome de Dareso Frigia ( Dares Phrygius), kiu traktas la aferon el Troja vidpunkto. Ambaŭ Latinaj 
verkoj estas grandiozaj mistifikaĵoj. 

Iliado Latina donas heksametran resumon de la Homera epopeo. 

El ĝi do jen kelkaj fragmentoj: 


La temo 1 

Iom rakontu al mi, ho Diin', pri Pelida 2 venĝemo: 

Tristajn funebrojn ĝi kaŭzis al multaj Grekoj mizeraj, 

Ankaŭ fortajn heroo-animojn al Orko 3 donacis, 

Lasis hundojn bojantajn kaj birdojn rabe disŝiri 
5 Ilin mem, ĉi kadavrojn sensangajn, senajn je tomboj. 

Ĉar nur jen plenumiĝis decid' de la Reĝo Plejsupra 4 
[depost kiam] 5 kverelo dispelis la korojn de I' fortaj 
Sceptroportanta Atrid' 6 kaj milite fama Aĥilo. 

1 La komencaj versoj akristike enhavas la nomon Italicus. La tute lastaj versoj same akrostike entenas la Latinan 
vorton scripsit = skribis. Jen ege magra aŭtorindiko. 



2 La Pelido = Aĥilo. 


3 Dio de la Subterejo. 

4 Jovo. 


5 Teksto difektita. 

6 La Atrido estas Agamemnono aŭ, alifoje, ties frato Menelao. 

La militkaptita filino de pastro Ĥrizeo 


10 

Ho kiu Dio en trista koler' ordonis batali? 

- Estis la fil' de Jov' kaj Latona 7 ! Ĉar li al Pelasga 
Reĝ' 8 pereigan am-morbon metis rekte enkoren, 

Kaj la Danaojn korpe li epidemie infektis. 

Foje Ĥrizeo, kun sanktaj bendoj ĉirkaŭtempie, 

Venis lamenti pri sia subten', la rabita filino, 

Kaj li malbenis la tagojn, malbenis la tempon de I' nokto. 
Per siaj plendoj senhaltaj I' aeron li daŭre plenigis. 

Ĉar la tempo pasanta al kor' malpeziĝon ne donis, 

Kaj neniu konsol' faciligis la larmojn de I' patro, 

Li kampadejon Grekan vizitis, Atridon suplikis 
Kaj mizerplene priĵuris tiun je I' Dioj, je I' Indo, 

Ke la filinon (kialon por vivi) al li li redonu. 

Donojn samtempe prezentas. - Venkiĝis de lia plorado 
La Mirmidonoj 9 , decidas redoni al li Ĥrizeidan. 

Sed la Atrido rifuzas, devigas Ĥrizeon foriri 
El kampadej', hontigite malinde: sovaĝa amor' lin 
Ronĝas intime, malŝatas la preĝojn damninda libido. 
Feban templon aliris post tiu insulto la pastro 
Kaj perunge striigas al si lamente la vangojn, 

Ŝiras la harojn kaj batas tempiojn grizajn pro aĝo. 

Kiam ekĉesis ĉi plendoj kaj rekvietiĝis la larmoj, 

Per ĉi vortoj la Dion profetan li jene alvoĉis: 

«Kiom utilas, ke via Diec', Apolono, kultiĝis 
Aŭ ke dum multe da jaroj ĉastan vivon mi vivis? 

Kiom utilas, ke sanktajn fajrojn altaren mi metis, 

Se malamiko fremda min - vian pastron - malŝatas? 

Jen, ĉu ĉi via regal' por mia soleca oldeco? 

Se por vi mi valoras, ĉe via ŝirm' mi sekuru, 

Aŭ se senscie mi iel meritis punon suferi 
Pro terura akuzo, - do kial ne vi mane batas? 



40 Prenu la sanktan pafarkon, direktu al mi viajn sagojn: 
Tiam klare mi mortos per mano de I' Dio. La patron 
Trafu, se kulpan. Ĉu pagu filin' pro la pekoj de I' patro 
Kaj suferu - ho povra - la liton de aĉa fiulo?» 

Diris li. Kaj instigite de I' peto de sia ĉi pastro 
45 Trafis sufere Danaojn la Di' kaj dissendis la peston 
Inter ĉi tutan amason: ĉie faladis la Grekoj; 

Pene sufiĉis la spac' por la rogoj 10 , I' aer' por la flamoj, 
Mankis grundo por tomboj. Jam pasis steloj de I' nokto 
50 Naŭa, la deka aŭroro larĝe malŝlosis la mondon, 

Kiam la Grekan eliton Aĥil' asembleen kunvokis: 

La Testoridon tie li |3etis klarigi la kaŭzojn 
De ĉi epidemio. Kalĥaso * 11 konsultis la Diojn 


7 Apolono, alinome Febo. 

8 La Atrido Agamemnono. Pelasgoj, Danaoj kaj Aĥivoj indikas Grekojn. 

9 La popolo / soldatoj de Ahilo. 

10 Rogo - brulŝtiparo uzata ĉe laŭrita sepultado. Oni poste enterigis la cindrorestaĵojn. 

11 Filo de Testoro. Profeto, divenisto. 

Kaj malkovris samtempe la fonton kaj ĉesigeblecon 
55 De I' katastrof', sed timante eldiri, sub ŝirm' de Aĥilo 
Fine li diris: «Febo koleras. Do lin ni pacigu 
Kaj Ĥrizeidan ĉastan al pia patro resendu, 

Se ni Danaoj deziras atingi savan havenon.» 

Diris li. Tuj ekflamis la koleriĝemo de I' reĝo. 

60 Li lin titolas mensoga, la grandan Aĥilon kulpigas 
Kaj siavice ties riproĉojn li same suferas. 

Ĉiuj terure tumultas. Fine, post ĉeso de I' bruo, 
Kontraŭvole kun peno li devas forsendi I' amatan 
Kaj Ĥrizeidan integran al pia patro redoni 
65 Kune kun multa donaĵ'. ĉin la ĉiekonata Ulikso 12 

Metis sur poŭpon kaj al la patra kastelo transportis 
Kaj de tie li velojn al floto Danaa direktis. 

Tuj repaciĝis la Dia potenc' de I' minaca Febo 

Kaj al I' Aĥivoj kaj fort' - konsumita preskaŭ - revenis. 


Agamemnono ne povas forgesi Ĥrizeidan 

70 Sed la Atrid' Ĥrizeidan sopiron ne povis sufoki: 

Li 'stas trista, priploras trompite perditan la amon. 
Baldaŭ li rabe forprenas de I' granda Aĥil' Brizeidan 13 
Kaj ĉe knabin' aliula pri propra perd' konsoliĝas. 

Sed feroce, kun nuda glav' Eakido 14 aperas 
75 Kaj I' Atridon atakas kaj, se li ne predon militan 
Tuj redonos honore, minacas I' alian per morto. 

Sed siaflanke ĉi pretas sin glave forte defendi. 

Kaj se ne ĉasta Atena permane Aĥilon retenus, 

L' amo blindiga por ĉiam kaŭzus por gento Argosa 
80 Egan misfamon. Jen malŝatante minacojn kaj vortojn 
La Peleido alvokas la Dian patrinon 15 marbluan, 

Ke la insulton de I' Plistenid' 16 ŝi ne lasu senvenĝa. 
Sed Tetisa, aŭdante la preĝon de I' fil', elondiĝas 
Kaj Mirmidonan tendejon vizitas: Per sia man' li 
85 Glavon ne tuŝu, kaj ne plu batalu! Poste tra nubojn 
Alte eterajn rekte ŝi flugas al ora ĉielo. 


12 Odiseo. 

13 Filino de Brizeo, militkaptitino de Aĥilo. 

14 Ahilo, laŭ nomo de la avo. 

15 Tetisa. 

16 Agamemnono. 

Hodiaŭ estas dimanĉo 

Jen estas la vera tago de dia festo 
kaj oni invitas ĉiujn al la ĝojo 
proponita al la malsata mondo, 
al la animoj longtempe sen trinko. 

Jen estas la vera tago de dia festo 
kiam oni forgesas la bruon de laboro 
revenante minuton al la afero, 
nin gvidanta tra ĉiela serĉo. 

Jen estas la vera tago de dia festo 
dum kies okazo homoj de koloroj, 
blankaj, nigraj, ruĝaj kaj flavaj, 
kunsidas sub la sama tegmento. 

Jen estas la vera tago de dia festo 
kiam ni kune manĝas kun ĝojo, 
kiam ni kune trinkas kun plezuro 
el la sama plado kaj la sama taso. 

Jen estas la vera tago de dia festo 
donanta al ni ĉiuj bonan donacon 
por alporti hejmen kaj ĝin porciigi 
kun la mondo bezonanta ĝojon. n 


Sermo uulgaris 

Kiam mi parolas al la mondo 
kvazaŭ mi dirus urbi et orbi 1 , 
mia celtabulo estas kompreno. 

Kaj mia lingvo estus sermo uulgaris 2 . 

Krei miskomprenon estus senutila 
ĉar ĉiutage ni daŭras tion fari. 

Oni ĉiam ĵetas novajn brikojn 
por konstrui murojn de konfuzo. 

Nescio estas patrino de danĝero; 
Miskompreno, frukto de nescio. 

Do kiam mi parolas al la mondo, 
mia lingvo estus sermo uulgaris. Q 


Yohanes Manhitu 

http://ymanhitu.blogspot.com 

http://ymanhitu-poemoj.blogspot.com 

estas indoneziano naskiĝinta la 24-an de 
majo 1976, en la vilaĝo Sunuo, en 
Indonezia Timoro. Li studis anglalingvan 
instruadon ĉe la Universitato Nusa 
Cendana Kupang, en Indonezia Timoro 
(1995-2000). Poste, li laboris unu jaron 
kiel tradukisto kaj interpretisto ĉe la oficejo 
de UNHCR en Kupang. Nun li loĝas en 
Jogjakarto kaj laboras tie kiel verkisto, 
tradukisto, kaj fremdlingva instruisto. Li 
verkas poemojn indonezie, davane, 
tetume, esperante ktp., kaj aktive 
partoprenas en diversaj literaturaj agadoj. 
Oni eldonas kelke da liaj indoneziaj poemoj 
en la ĵurnaloj Pos Kupang, Seputar 
Indonesia, kaj en literaturaj retpaĝoj. 
Krome, kelke da liaj hispanlingvaj poemoj 
troviĝas en la antologio Los Poetas y Dios 
(Leon, Hispanio, 2007). 


Signifo de via rideto 

Ho, viaj okuloj min rigardis 
kiam mi ekskribis mallongan vorton 
en lingvo, kiun vi neniam konis. 

Vi min demandis pri kio mi skribis. 
Kaj vi donis al mi tiun rigardon; 
grandan scivolemon ĝi signifis. 

"Pri amo senlima", mi diris. 

Vi ridetis sed flustris nenion. 
Interpreti tiun rideton mi ne povis. 

Provi mian amon mi ege volis, 
sed ni ne havis plenan sezonon. 

La luno kune kun vi malaperis. o. 


1 Temas pri latina esprimo, kiu signifas "al la urbo kaj al 
la mondo". Kiam la papo parolas al la tuta mondo, oni 
diras tion. 

2 Popola parolstilo. 

Skizo de 

Lingva Historio de Brazilo 1 

Roberto da Silva Ribeiro 


1 - Enkonduko 

Nuntempe, plejparte de la brazilanoj 
havas kiel gepatran lingvon la portugalan. La 
dua pliparolata lingvo en Brazilo estas la 
japana, la tria la germana, la kvara la itala. 
Nur ĉirkaŭ 60 mil homoj parolas ian 
indiĝenan lingvon, duonon el ili parolas la 
gvaranian. 

La nuna preskaŭ unulingveco de Brazilo jam 
estis nomita "miraklo" de kelkaj naivaj aŭtoroj, 
sed tio estas produkto de longa historio. 

Ĝis la regado de Markizo de Pombalo (1699- 
1792) 2 , kiu estis la ĉefministro de Portugalio 
de 1750 ĝis 1777, la oficialaj lingvoj de Brazilo 
estis egale la latina 3 , en kiu oni skribis la 
ekleziajn dokumentojn, la nheengatu (ankaŭ 
nomata "tupia" de la neindiĝenoj) kaj la 
portugala, uzata ankaŭ por oficialaj 
dokumentoj de la kolonia estraro. Pombalo 
igis la portugalan la nura oficiala lingvo de la 
portugala imperio, kaj malpermesis la 
instruadon en la indiĝenaj lingvoj. La laŭnorma 
portugala lingvo, ĝis la tempo de Markizo de 
Pombalo, estis nur administrantara lingvo de 
koloniistoj en Brazilo, escepte en kelkaj 
havenoj, kie estis granda nombro de 
portugaloj 4 . 

1 Ĉiuj artikoloj de La Karaveto elmontras la opiniojn de 
siaj aŭtoroj kaj tradukistoj, ne nepre la opinion de la 
redaktisto de LK. (JJS) 

2 Legu ĉe La Karavelo n-ro 2, p. 18 ĝis 23, elveran 
rakonton, tradukitan de Eduardo Novembro, kie 
aperas Markizo de Pombalo. (JJS) 

3 La latina estis ĝenerale la lingvo de la eklezio, tamen 
nur pastroj kaj kelkaj eruditoj ĝin parolis. La lingvo 
parolata de la portugaloj, en Portugalio, Gvineo, 
Kaboverdo, Angolo, Santomeo-kaj-Princo, 
Mozambiko, Sudafriko, Timoro, Barato, Ĉinio, Japanio 
kaj Brazilo estis ĉiam la sama, la portugala. Tamen, 
kun la aliaj popoloj, la portugaloj parolis ties lingvojn 
kaj instruis sian lingvon, la portugalan. (JJS) 

4 La lingvoj estas parolataj laŭ la kompetento, 

edukiteco kaj klereco de la homoj. Eĉ en la 

nuntempa Portugalio, la portugala prezentiĝas laŭ 

variaĵoj socitavolaj, klerecaj, homaĝaj, regionaj, ktp. 



Pombalo ankaŭ sendis organizitajn grupojn 
da koloniontoj al kelkaj regionoj de Brazilo, 
ĉefe al la landinterno kaj al la sudo. Tiuj 
grupoj formis "insulojn" de portugal-lingvanoj 
en la brazila teritorio. La restoj de tiuj 
"insuloj" ankoraŭ estas rekoneblaj, ĉar ili 
estas pli arkaismemaj ol la ĉirkaŭantaj areoj 5 . 

Dum la 19-a jarcento, la portugala gajnis 
terenon, ĉefe pro alveno de la portugala 
kortego al Brazilo 6 . En 1808, alvenis ĉirkaŭ 
15 mil portugaloj de alta sociklaso al Rio-de- 
Ĵanejro. Multaj kolonianoj estis tre influataj 
de la lingvaj uzoj de tiuj 15 mil portugaloj. El 
Rio-de-Ĵanejro, la laŭnorma portugala iom 
post iom divastiĝis 7 . 

Same okazis en la kolonio Brazilo: la plej kleraj 
parolis laŭnorman portugalan, la malpli kleraj parolis 
ĝin kiel ili povis. Tio okazas en ĉiuj lingvoj kaj 
kulturoj, eĉ en esperanto. Kompreneble, la portugalia 
komercisto aŭ la militisto ne parolis la portugalan kiel 
Pastro Antono Viejro (legu pri li en La Karavelo n-ro 
6., p. 10 ĝis 11, artikolo de Joao Jose Santos). Ankaŭ 
la romianaj soldatoj ne parolis la latinan kiel 
Cicerono. (JJS) 

5 La plej granda parto de la plej bonaj brazilaj 
verkistoj, kiel Maŝado Asiso, verkis (kaj verkas) en 
portugala lingvo tre simila al la nuntempe uzata en 
Portugalio. (Pri Maŝado Asiso, legu en La Karavelo la 
artikolojn de Paulo Sergio Viana, kaj Francisco 
Stefano Wechsler, en la LK-n-roj 2, 3, 6, 11.) Homoj 
scipovantaj la portugalan aprezu, ke televidaj 
ĵurnalistoj el ĉiuj portugallingvaj landoj parolas 
treege simile la laŭnorman portugalan. (JJS) 

6 Legu ĉe La Karavelo n-ro 7, p. 20 ĝis 24, historian 
eseon, de Joao Jose Santos, pri la translokiĝo de la 
portugalia reĝa familio al Brazilo, en 1808, kune kun 
la tuta portugalia administrantaro, libroj kaj riĉaĵoj. 
(JJS) 

7 Simila fenomeno okazis ĝenerale en aliaj landoj. 
Portugalio estis konkerita de nekleraj romianaj 
soldatoj kaj komercistoj, kiuj venigis sian lingvon kaj 
morojn. En Portugalion tiel envenis la latina, la latina 
de la malkleruloj, la ordinara latina. Ĉefe en la 

Getŭlio Vargas (1882-1954), diktatoro de 
Brazilo inter 1930 kaj 1945, malpermesis en 
1942 la instruadon en aliaj lingvoj krom la 
portugala, eĉ en fremdlandaj komunumoj. 
Vargas, inspirita de naziismo, kreis 
lingvopolitikon, laŭ kiu nur tiuj, kiuj scipovas 
la portugalan, havis civitanajn rajtojn dum lia 
regado. 

La radielsendo kaj televidelsendo dum la 
20-a jarcento fine firmigis la rolon de la 
portugala lingvo en Brazilo. 


2 - Indiĝenaj lingvoj 

Antaŭ la alveno de eŭropanoj, oni ne scias 
kiom da lingvoj estis parolataj en Brazilo. 
Kelkaj aŭtoroj pensas, ke ili estis ĉirkaŭ 400, 
sed aliaj pensas, ke ili estis pli ol du mil. 
Ankoraŭ nuntempe estas parolataj ĉirkaŭ 
200 indiĝenaj lingvoj en la lando. Do la 
penso, ke oni parolis pli ol mil lingvojn antaŭ 
la jaro 1500 ne estas troa. Tiuj lingvoj 
apartenis al kvar grandaj grupoj, aŭ lingvaj 
trunkoj, la plejparto al la trunkoj Makro-Gea 
kaj Kariba. La lingvoj de la tupia familio estis 
la plej disvastigitaj, kaj la gvarania estis la 
lingvo plej parolita en tiu teritorio. 

La gvarania, aŭ abenheenga, estis la 
lingvo, kiun la blankuloj unue uzis por 
kontakti la indiĝenojn. Ĝi evoluis al la piĝino 
nheengatu, kiu rapide iĝis kreola lingvo de 
Brazilo. Ĝi estas iomete artfarita, ĉar la 
eŭropaj pastroj skribis gramatikojn kaj 
lernolibrojn pri ĝi, sekvante la gramatikan 
nomenklaturon de la latina lingvo kaj 
provante proksimigi ĝin al la latina 8 . Sekve, 
ĝi ne estis lingvo apartenanta al iu tribo, sed 
la unuformigo leksikona de diversaj dialektoj 
9 , fiksitaj de la gramatiko de la pastro Jose 
de Anchieta 10 kaj de aliaj jezuitoj. La tupia, 


Renesanco, sed ne nur, kleraj portugaloj pli eruditigis 
la portugalan per vortoj kaj frazkonstruoj el la 
literatura latina lingvo. (JJS) 

8 Manke de indiĝenaj gramatikistoj, la eŭropanoj devis 
analizi aliulajn lingvojn laŭ sia kulturo, evidente. Eĉ 
kiam oni klopodas ne influi, la studata objekto ĉiam 
estas iom influata de la sciencisto. Estas pli science 
agnoski ke tio ĉiam okazas, pli aŭ malpli, ol pretendi, 
ke la scienco ĉiam estas absolute rigora. (JJS) 

9 Per tiu unuformigo kaj ĝeneraligo, la portugalaj 
gramatikistoj ne priskribis la konkretan lingvon de iu 
tribo, sed alproksimiĝis al pralingvo de kelkaj el ili. (JJS) 

10 Pri la Pastro Jozefo Anŝieto, konsultu: 

http://eo.wikipedia.org/wiki/Jos%C3%A9 de Anchieta 



sekve, estis la rezulto de tiu normiga klopodo 
por servi al ĉiuj misiistoj en iliaj laboroj. La 
jezuitoj uzis la tupian en kelkaj vilaĝetoj, 
normigante la diferencojn ekzistantajn inter 
la faktoroj de ĉiu tribo, kreante instrumenton 
de interkomunikiĝo, ĉu inter la diversaj triboj 
grupiĝintaj, ĉu inter eŭropidoj mem. 

Multaj indiĝenaj etnoj lasis siajn lingvojn 
por uzi la nheengatu-an kaj eĉ la eŭropidoj 
uzis tiun kiel ĉefan lingvon en la landinterno n . 
La baza edukado estis farata en nheengatu, 
ekcepte en la marbordaj urboj. Fama estis la 
kazo de Domingos Jorge Velho, kiu ne sukcesis 
paroli la portugalan al episkopo de Olindo 
(port.: Olinda ) kaj bezonis tradukiston 12 . 

Nheengatu tre influis la brazil-portugalan 
lingvon, kaj eĉ Esperanto ricevis ian influon 
de ĝi per nomoj de brazilaj bestoj kaj 
plantoj, ekzemple "gujavo", "akaĵuo", 
"jaguaro". La prononco de la brazilanoj ankaŭ 

11 Kompreneble, ĉiam kiam la portugaloj trovis 
indiĝenojn, ili provis paroli kun ili en tiu interetna 
konstruita tupia lingvo. La portugala estis uzata nur 
inter portugaloj. Esperanto ankoraŭ ne ekzistis, do 
oni devis trovi solvojn por la interkompreniĝo, ĉu ne? 
La solvo trovita de la portugaloj estis multe pli 
homama, ol la solvo de aliaj popoloj, kiuj tute forigis 
la etnojn, mortigante ties elementojn por konkeri la 
teritoriojn. Danke al la portugala maniero esti en la 
mondo, t.e. la miksiĝo, la brazilanoj nuntempe 
parolas pri rasa kaj kultura sinkretismo. Se male, la 
brazila popolo estus formita nur de blankuloj. (JJS) 

12 La afero estas rakontata kvazaŭ anekdoto, ĉar 
evidente estas ege strange, ke portugalo estu 
perdinta sian denaskan lingvon. La epizodo 
kompreneble ne pravigas la ideon, ke la portugaloj 
ne kapablus paroli sian lingvon en Brazilo. Ribeiro 
sendis ĉi tiun postan klarigon (JJS): 

Domingos Jorge Velho estis esplor-soldato 
(portugale "bandeirante") naskiĝinta en San-Paŭio. Li 
komandis la esplorgrupon de San-Paŭlo, kiu atakis 
multajn indiĝenajn tribojn, fondis Piauion kaj detruis la 
sklavrifuĝejon Palmares-on. Sekve, li ĉiam vivis en 
landinterno kaj tre malofte kontaktis portugalojn. (RR). 

estis tre influata de la nheengatua, ĉefe en 
San-Paŭlo kaj Minas-Ĝerajso 13 . 

Male al la tupiaj kaj al la gvaraniaj grupoj, 
la geaj grupoj, pro multaj historiaj kaj 
kulturaj kialoj, malmultege kontribuis al la 
nuna brazila portugala lingvo. Ilia kontribuo 
preskaŭ restis en la loknomoj 14 . 

Nuntempe, malpli ol 60 mil homoj parolas 
iun indiĝenan lingvon en Brazilo. La plej 
granda komunumo, ĉirkaŭ 30 mil homoj, 
estas la gvaranioj ĉe landlimo kun Paragvajo. 
Krom tiu, malmultaj lingvoj havas pli ol mil 
parolantojn kaj estas en danĝero de 
malapero. 


3 - La nigrulaj lingvoj 

Dum la kolonia periodo, en la brazila 
marbordo, oni kredas, ke nur la blankuloj 
parolis la portugalan lingvon. La nigruloj kaj 
la mestizoj parolis kreolajn versiojn el la 
portugala alveninta el Afriko. En 
Pernambuko, la portugala kreolo estis 
parolata ĝis la mezo de la 20-a jarcento. En 
Salvadoro, ĉefurbo de Brazilo en la kolonia 
tempo, oni parolis ĉefe la afrik-devenan 
joruban lingvon ĝis la komenco de la 20-a 
jarcento. 

Kiam komenciĝis la komerco de sklavoj al 
Brazilo, ĝenerale oni parolis denaske la 
hausaan, la joruban kaj la fonan lingvojn. La 
portugaloj parolis al ili per kreola variaĵo de la 
portugala lingvo. Kreola lingvo (aŭ tutsimple 
"kreolo") estas eksa piĝino, kiu ekhavis 
denaskajn parolantojn. Kreola lingvo, pro 
apero de popolo ĝin parolanta, povas iĝi sufiĉe 
riĉa kaj nuancplena 1S . La portugalaj kreoloj 
estis la ĉefaj komercaj lingvoj en Afriko kaj 
Azio, en la 16-a kaj la 17-a jarcentoj, kaj 
studoj montras, ke en kolonioj de Portugalio, ĝi 
estis la parolata lingvo anstataŭ la "vera" 


13 Evidente la brazilportugala estis influata de la 
indiĝenaj lingvoj. Simile la keltaj lingvoj, ekzistintaj 
en Portugalio antaŭ ol la romia invado, influis la 
disvolvon de la portugala. Same okazas ĉie. (JJS) 

14 La malplej bone informita leganto sciu, ke la unueco 
de Brazilo estis starigata de la portugaloj, ĉar en tiu 
grandega lando loĝis multaj etnoj en apartaj 
regionoj. (JJS) 

15 La elportugalaj kreoloj parolataj en Kaboverdo, 
Gvinebisaŭo kaj Santomeo-kaj-Princo montras, ke la 
kreoloj estas lingvoj funkciantaj kiel la aliaj. Nur la 
proceso de ilia naskiĝo estas malsama. (JJS) 


portugala uzita nur en skribaĵoj 16 . Estas kelkaj 
dokumentoj, kiuj montras, ke, en Brazilo, 
nigruloj kaj mulatoj ne scipovis la laŭnorman 
portugalan, sed kreolan variaĵon kun forta 
influo de nheengatu. 

Krom la afrikaj kreoloj, uzataj kiel 
interlingvoj de blankuloj kaj nigruloj, kaj kiel 
gepatra lingvo de mestizoj, la joruba lingvo 
estis uzata de nigruloj ĉefe en Salvadoro, ĉar 
ĝi estis tre disvastigita lingvo en Afriko. Ĝis 
la nunaj tempoj, la joruba estas uzata kiel 
sankta lingvo de kandombleo en Brazilo. Ĝi 
estas tona lingvo kaj, pro tio, malfacile influis 
en la brazila elparolado kaj vortprovizo. 

En San-Luiso, Maranjo, nigruloj uzis la 
fonan lingvon kaj eble en Recifo oni parolis la 
kasanĝan lingvon el Angolo, sed sen grava 
influo al la lingvaj uzoj de Pernambuko. 


4 - Aliaj lingvoj: aziaj kaj eŭropaj 

Ĝis 1808, oni malpermesis la eniron de 
fremduloj en Brazilon, ekcepte de la pastroj kaj 
la dungosoldatoj. Kvankam estis invadoj de 
eŭropanoj, ĉefe de nederlandanoj, kiuj regis 
dum 25 jaroj la nordorienton, preskaŭ ne estis 
influo de aliaj eŭropaj lingvoj en Brazilo 17 . 

Malgraŭ la proksimeco de hispanaj 
kolonioj, la hispana lingvo influis nur en la 
sudo de Brazilo, kie, ĝis nuntempe, la 
elparolado estas iom hispaneca. Escepte de 
la ĵus enmigrintaj familioj, neniu havas la 
hispanan kiel patrinan lingvon en Brazilo.Post 
la dua duono de la 19-a jarcento, kiam la 
komerco de nigraj sklavoj estis malpermesita 
kaj oni jam antaŭvidis la finon de sklaveco, la 
brazila registaro stimulis la akiron de eŭropaj 
kaj aziaj kvazaŭsklavoj pro ŝuldoj 18 . Ili estis 
kamparanoj, ĉefe el Pomeranio, Italio kaj 
Germanio, kiuj pro mizero akceptis iri al 
Brazilo. Tiel ili devis akcepti pagi "ŝuldojn". 


16 La portugala estis la lingvo ĝenerale parolata en la 
portugala imperio. En kelkaj lokoj, ĉefe kie estis 
sklavoj, estiĝis apartaj kreoloj, kreitaj de la sklavoj. 
Jen restas ĉi tie ambaŭ vidpunktoj, ĉar La Karavelo 
estas demokratiema revuo. (JJS) 

17 Kompreneble, la portugaloj protektis sian kolonion 
kontraŭ la apetitoj de la aliaj eŭropaj landoj. (JJS) 

18 La sendependeco de Brazilo okazis en 1822. Ĝia 
unua imperiestro estis la portugala reĝo Don Petro La 
4-a, kiu estiĝis Don Petro La 1-a en Brazilo. Dum 
larĝa periodo, li estis samtempe reĝo de Portugalio 
kaj imperiestro de Brazilo. (JJS) 

Tiuj originaj "ŝuldoj" estis ĝenerale rilatantaj 
al la vojaĝbileto kaj al la impostoj de la 
devenlandoj. Poste ili devis pagi manĝadon 
kaj pruntojn al la terposedanto 19 . Ankaŭ 
libera enmigrado estis stimulita, kaj al tiuj 
oni permesis havi lernejojn kaj preĝejojn en 
sia propra lingvo. 

Male al germanoj, italoj preferis vivi en 
urboj kaj multaj iris labori en industrio de San- 
Paŭlo. Ĉirkaŭ la jaro 1950, laŭdire, la 
italparolantoj en tiu urbo estis pligranda ol la 
lonĝantaro de Romo. La itala lingvo tre influis 
la portugalan de la urbo San-Paŭlo, elparolade, 
vortprovize, morfologie kaj sintakse 20 . 

En 1908, komenciĝis la alveno de japanoj 
al Brazilo. Kompreneble, ĉar ilia lingvo estas 
tre malsimila al la portugala, ĝia influo restis 
nur en kelkaj vortoj. 

Dum la 1930-a jardeko, Vargas 
malpermesis la instruadon en fremdaj 
lingvoj, kaj post 1942, kiam Brazilo deklaris 
militon al Akson (Germanio, Italio kaj 
Japanio), estis malpermesata la parolado en 
la germana, en la itala kaj en la japana 
lingvoj, sekve ĉiuj parolantoj de tiuj lingvoj 
devis lerni la portugalan. Ankaŭ oni 
malpermesis la radielsendon kaj 
televidelsendon en fremdaj kaj indiĝenaj 
lingvoj, sekve, radio kaj televido nur povis 
elsendi en la portugala. 


5 - Konkludo 

Nuntempe, en Brazilo, la portugala estas 
lingvo de 180 milionoj da brazilanoj, kontraŭ 300 
mil denaskaj parolantoj de aliaj 200 lingvoj. Ĉi 
tiu kadro havis malrapidan evoluon. Unue la 
portugalparolantoj estis malmultaj en la havenoj 
kaj vilaĝoj, en kiuj oni ankaŭ parolis aliajn 
lingvojn, indiĝenajn, afrikajn aŭ kreolan 21 . 

19 Ĉiuj formoj de sklaveco estas kondamnindaj. En 
Afriko, kelkaj etnoj ĉasis homojn el aliaj etnoj por 
vendi ilin al la portugaloj kaj al aliaj eŭropaj landoj. 
Sed, la fakto, ke en la brila Eŭropo de la 19-a 
jarcento, homoj estis vendataj, far siaj propraj 
sampatrianoj, pro ŝuldoj, tio ja eĉ pli furiozigas iun 
ajn decan homon. (JJS) 

20 La neportugallingvano ne pensu, ke la portugal- 
lingvanoj ne interkompreniĝas. Tiaj malsamoj estas 
fakte minimumaj. La pruvo estas ke, en la nunaj 
tempoj, alvenas al Portugalio brazilanoj el ĉiuj 
brazilaj regionoj, kaj la portugaloj tre bone 
komprenas ilin, kvankam ili nur komprenas nin post 
kelkaj tagoj de loĝado en Portugalio. (JJS) 

21 Oni komprenu, ke ne nur la portugaloj estis 

Mapo pri la danĝera situacio de la 
indiĝenaj lingvoj en Brazilo. 


La ĝeneraligo de la portugala lingvo en 
Brazilo estis rezulto de lingvaj politikoj 22 , 
ofte diktatorecaj, komencitaj dum la 18-a j.c. 
kaj plenumitaj dum la 20-a j.c. Tio ne 
malsamis al la ĝeneraligo de naciaj lingvoj en 
aliaj landoj, kiel Francio, ekzemple, dum la 
sama periodo. 

La literaturo kaj la lernado forte 
kontribuis, kiel en aliaj landoj, por la stariĝo 
de la portugala kiel nacia lingvo de Brazilo 
kaj, ankaŭ kiel en aliaj landoj, la radi- kaj 
televid-elsendoj, en la ŝtata lingvo, helpis la 
lingvan unuformigon dum la 20-a j.c. 

Nuntempe, ankaŭ kiel en aliaj 
mondpartoj, minoritataj lingvoj estas denove 
ŝatataj kaj estas movadoj por konservi kaj 
revigligi ilin, kvankam tiuj movadoj en Brazilo 
apenaŭ ekzistas. n 


malmultaj en Brazilo, en la tempo de la brazila 
malkovro. Ankaŭ la indiĝenoj ne estis multaj. (JJS) 

22 La aŭtoro nur mencias politikajn kaŭzojn en la 
disvastigo de la portugala en Brazilo. Esence la 
brazilanoj estas la idoj de tiuj portugaloj, kiuj 
koloniis tiun teritorion, kaj kiuj miksiĝis kun la 
indiĝenoj kaj kun la nigruloj. En virtoj kaj difektoj, 
mi ne vidas grandajn diferencojn inter portugaloj kaj 
brazilanoj. (JJS) 

La koro 


Mi promenas tra la vesperkrepusko 
kun manpleno da steloj por ŝuti ilin, 
se venos la nigra nokto. 

Mi sternos ilin por la sonĝoj, 
ĉar revoj tie jam ne plu estas. 

La koro restas plej longe, 
ĉar la koro persistemas. 

La koro ardas ankoraŭ, malgranda purpur-pugno, 
kiam la korpo jam forcindriĝis. 

La koro estas birdo neforlasema sian neston: 
la cindrojn, 

ĝi sidos tie iom ankoraŭ 
dum la flamlavango, 
kaj fine ankaŭ ĝi forflugos 
miksante sin en la flugilplumojn 
de la tempo, ĉi-eterna vento. n 

Timema 


Kelkaj avinoj neniam estas avinoj, ĉar la 
patrinoj de iliaj genepoj estis nur iliaj filinoj, 
kies infanoj estas sole nur hazarde iliaj, sed 
avangarde de iliaj patrinoj... Avinoj estas 
sufiĉe egoismaj kaj diktatoraj, por sin montri 
optimismaj kaj nep-adoraj en tia grado kaj 
degrado, ke la penegoj de la veraj patrinoj 
estas vanaj kaj volanaj. 

Unu el tiaj avinoj neniam trinkis guton da 
vino, kvankam ŝi estis portugalino, sed pli 
efika ol pokalo da vino... Ŝi ŝuldis al la Ĉielo 
gravan helpon, pri kiu ŝi ĉiam sekretis, kaj 
tre bona negocistino, ŝi preferis, ke ĝin pagu 
ŝia nepo... Li naskiĝis, sed ŝi havis pli 
grandan paciencon ol la longeco de la jaroj... 
Kaj pasis la tagoj, kaj pasis la semajnoj, kaj 
pasis la monatoj, kaj pasis la jaroj, kaj 
la avino de Geraldo ekvidis, ke jam temp' 
esta: 



Seminario 


Ĉiuj helpis ŝin per monoj kaj vestoj, kaj 
unu tagon la surprizata Geraldo vidis sin en 
la trajno de la Centra Fervojo de Brazilo, kiu 
kuris de Rio al San-Paŭlo por la plenumo de 
promesita promeso de sia avino. 

Li devis salti en la mezo de la vojo, sed 
estis multaj aliaj seminarianoj, pardonu! 
estontaj seminarianoj en la sama vojaĝo, 
kiun la pastroj organizis. 

Frato Didimo ilin akompanis kun atentaj 
rigardoj al unu post alia, kaj nenio okazus 
sen lia tuja interveno. 


Geraldo nun devas iri al seminario, pli 
bone: al franciskana seminario por fariĝi 
pastro, franciskana pastro de la ordeno de la 
fratoj minoraj: OFM! [latine: ordo fratrum 
minorum ] 

Kaj la vivo plu kuris serĉe al la estonteco. 

Kaj pasis la tagoj, kaj pasis la semajnoj, 
kaj pasis la monatoj, kaj pasis la jaroj, kaj la 
avino de Geraldo ekvidis, ke jam temp' esta: 

Geraldo nun devas iri al seminario, pli 
bone: al franciskana seminario por fariĝi 
pastro, franciskana pastro de la ordeno de la 
fratoj minoraj! 

Neniu demandis la knabon, ĉu li volas esti 
pastro, sed li mem neniam diris, ke li ne 
volas esti pastro. Efektive, post la ripeto de 
tia lia estonteco dum tiom da jaroj, eĉ li 
mem kredis, ke li naskiĝis nur por esti 
pastro... 

Ili estis tre malriĉaj, sed la avino propetis 
por la konstruo de la kapelo kaj havis 
amikojn tie kaj precipe en la granda kaj bela 
Rio, tiama ĉefurbo de Brazilo. 


Geraldo estis silenta knabo, iom timema 
kaj ĉiam enmemiĝema, sed li atente sekvis 
la konversacion de siaj kunseminarianoj, 
pardonu! estontaj kunseminarianoj, kiam io 
ekstera turnis lian atenton: 

La trajno komencis kuri preter larĝa 
rivero, kaj en ĉiu kurbo eĉ ŝajnis, ke la trajno 
iros rekte sur la mezon de la rivero: frosto en 
la ventro de ĉiu kunseminariano, pardonu! 
estonta kunseminariano. 

La ektimo tuj foriĝis, kiam ĉiu vidis, ke ne 
tien falas la trajno por la plej granda konsolo 
de ĉiuj, sed memoro ne helpis: 

Jam ĉe la venonta kurbo ĉio ripetiĝis, eĉ la 
posta mallonga trankviliĝo! 

Kelkaj el la kunseminarianoj, pardonu! 
estontaj kunseminarianoj eĉ faris ludon el 
tiuj novaj haltoj kaj saltoj sur la benkoj de la 
vagono. Ili fermis la okulojn kaj kriis. Gajnas 
tiu, kies krio dumas kun la komenco de la 
kurbo: 

- Nun!... 

La trajno sekvis la kurbojn de Rivero 

Paraibo dum tre longaj horoj, kaj la ludo 
fariĝis seninteresa, sed la konversacio 
revenis al ĉies buŝoj. Unu el la pastriĝontaj 
pasaĝeroj rimarkis la silenton de Geraldo kaj 
diris al li: 

Kion vi pensas pri tiu rivero, kiu 
akompanas nian trajnon?... 

Iom balbute Geraldo korektis la demand- 
inton: 

Mi pensas, ke la trajno akompanas la 
riveron, precipe ĉar ĝi bezonas akvon por sia 
moviĝo kaj fajron por sia varmigo, kaj do ne 
la rivero akompanas la trajnon. Eble pro tio, 
ni nomas ĝin per nomo kaj postnomo: Maria 
Fumanta... 

Tio tamen estis la plej longa frazo, kiun 
Geraldo iam diris, kiam li malfermis sian 
buŝon por akompani konversacion... 

La demandinto ridis, kaj sin ne bridis: 

Vi estas sprita, sed vi konas nenion 
pri riveroj. 

Nun la estonta seminariano havis sian 
kutiman temokampon, kaj eĉ amike gestis al 
lia estonta kunseminariano: 

Tiun riveron mi povus facile transiri... 

Ĉiuj ridis pri tiu 11-jara infano, kiu volis 
transiri riveron pli larĝan ol kvin longaj 
vagonoj: 

Transnaĝi tiun longan riveron!... 

En tiu momento la 11-jara knabo faris 
sian unuan teruran mispaŝon: li diris nenion 
por klarigi, kion li volis diri. 

Li memoris pri la pluraj okazoj, kiam li iris 
al la riveroj de la Riana malaltaĵo, granda 
ebenaĵo inter la apudmara Rio kaj la 
surmonta Petropolo, la urbo de la antikvaj 
imperiestroj de Brazilo. Tie kun sia avo kaj 
baptopatro li remis en la boateto por helpi 
lin, kiam ili fiŝkaptis en la riveroj, kiuj fluas al 
la proksima maro: ĉiu el ili estis tiel granda 
kiel tiu rivero, kiun la trajno preteriras. 

Li ne pensis transnaĝi, sed transremi... 

La vojaĝo finiĝis, kaj buso portis ilin al la 
Seminario de Frato Galvano, nun la unua 
Brazila Sanktulo. 

Kaj komenciĝis la seminaria rutino: leviĝo 
de sur la lito je la sesa por sin lavi kaj sin 
vesti, meso je la sesa kaj duono, 
matenmanĝo je la sepa kaj duono, lecionoj 
inter la oka kaj la dek-dua de lundo al 



sabato, agrabla horo de la tagmanĝo, laboro 
ĝis la dek-kvara, libertempo ĝis la dek-sesa, 
deviga studo de la dek-sesa ĝis la dek-oka, 
vespermanĝo je la dek-oka, deviga studo de 
la dek-naŭa ĝis la dudek-unua, kaj lito je tiu 
horo, krom kelkaj minutoj por sin lavi kaj sin 
vesti. 

Dimanĉo estis ĉiam angore atendata: 
mateno libera por sportoj kaj posttagmezo 
kaj vespero egala al la ses antaŭaj tagoj, sed 
kun unu sola grava diferenco: ne deviga, sed 
libera studo. Ĉiu el la seminarianoj povis 
desegni, legi aŭ skribi, sed estis kvar 
dimanĉaj horoj en tomba silento, ho ve, mi 
mensogas: ne tomba, ĉar ni aŭdis paĝon 
turniĝi sur paĝon... 

Unu el la agrablaj laboroj estis porti ĉaron 
da tero por ebenigi valon antaŭ la enirpordo 
de la Seminario: por la pago seminariano 
ricevis bildeton de sanktulo por ĉiu laborata 
horo... 

Geraldo preferis labori ene de la oranĝejo 
en la malantaŭo de la Seminaria konstruaĵo, 
ĉar tion li tre bone konis: la domo de lia avo 
kaj bapĉjo estis ĉirkaŭita de oranĝarboj, ĉar 
la restanta grundo estis priplantitaj de tiuj 
arboj. Lia avo kaj bapĉjo kaj li mem vidis ilin 
kreski, kaj ĉiun dimanĉon ili iris tien por ilin 
prizorgi kun amo kaj flamo. 

Tion saman li adoris fari en la Seminaria 
fruktoĝardeno kaj post ĉiu oranĝarbo li vidis 
la ombron de sia avo kaj bapĉjo... 

Sopiro estas vojo al deliro per aspiro. 

La seminarianoj povis resti sub ili, preni 
maturan oranĝon, ĝin deŝeligi kaj ĝin manĝi 
per malrapida gustumado. Kaj neniu forgesis 
porti la ŝelojn al unu el la apudaj rubujoj: 

En unu el la postaj sabatoj la seminarianoj 
havis grandan surprizon, kiam finiĝis la 
ĉiutaga dekminuta lego de kelkaj paĝoj de 
aventura libro, kiun faris bona leganto inter 
la seminarianoj, tuj post kiam la pladoj jam 
estis sur la tablo por la tagmanĝo. La 
rektoro, tiel nomiĝas la seminariestro, 
atendis la finon de la librolego por anonci tre 
bonan novaĵon: 

Nia naĝejo jam estis konstruita. Nun 
fine ĝi estas konstruita kaj preta por nia 
naĝado: ĝi estas simpla malaltaĵo, kiun ni 
disigis de la rivero, sed ĝi neniam sekiĝas. 
Tre malprofunda ĝi estas ĉe ĉiu bordo, kaj la 
plej malalta el vi tie povas stari sur siaj 
piedoj. 

Li faris rigidan vizaĝon: por insisti pri la 
seriozeco de la informo, kiun ĉiu devas bone 
memori: 

Atentu, ke nur bonaj naĝantoj iru al 
mezo de la naĝejo: tie viaj piedoj neniam 
atingos ĝian fundon... Kaj bone memoru tion, 
ĉar akvo de naĝejo tute ne estas bona 
limonado! 

Li ridis, sed neniu el la seminarianoj... 

La sekvanta nokto estis la plej longa nokto 
de ĉiuj seminarianoj en tiu Seminario: la 
sekundoj estis minutoj, la minutoj estis horoj 
kaj la horoj estis angoroj... 

Ankaŭ Geraldo ne sukcesis kalmigi sian 
internan tempeston: la unuan fojon li irus al 
naĝejo. 

Fine alvenis la dimanĉa mateno kaj la 
suno koloris pli verdaj la kampojn kaj pli 
gajaj la vangojn de la seminarianoj. 

Ili tamen sentis, ke la meso estas pli 
longa, ke la mantenmanĝo estas tre longa, 
kaj ke fine ankaŭ la vojo al la naĝejo estas 
tro longa. Kvankam tio, estis la unua fojo, 
kiam ili ĝin tretis per rapidaj kaj decidaj 
piedoj... 

Ĉiu alveninto, escepte de Frato Didimo, sin 
ĵetis al la akvo: kelkaj rekte al la mezo, sed 
plej multaj kun la mano sur la bordo de la 
naĝejo. 

Geraldo restis tute sola sur la rando de la 
naĝejo, ĉar Frato Didimo ne povus esti 
kalkulata: li ne estis seminariano. 

Unu el la seminarianoj supreniris de la 
naĝejo, sin direktis al la sola knabo tute seka 


19 

kaj per insida kaj rapida forpuŝo lin ĵetis en 
la akvon. 

La terurita Geraldo trinkis iom da akvo, 
sed sukcesis piediri kaj teni siajn manojn sur 
la rando de la naĝejo. Kaj li tremis de timo 
kaj de malvarmo, sed multe pli de la unua ol 
de la dua... 

La tuta naĝejo konverĝigis sur la statuan 
knabon siajn fajfojn kaj siajn ekkriojn kaj 
siajn ridegojn. Eĉ Frato Didimo aliĝis al la 
fajfoj, al la ekkrioj kaj al la ridegoj, ĉar li 
estis nur homo, ne Sankta Antono, kiu subite 
donis al Geraldo la sufiĉan forton por elteni 
tian svarmon da insultoj, kiujn lia timema 
personeco certe meritis. 

La knabo restis silenta kaj atenta: li ne 
ploris, sed lin doloris la voĉoj de kelkaj, kiuj 
fariĝis liaj amikoj. La restantoj estis restaĵo. 

En tiu momento nubo da voĉoj atingis la 
ĉielon, kaj mutigis la fajfojn, mutigis la 
ekkriojn, kaj mutigis la ridegojn: 


Li ne scias naĝi. 
Li ne scias naĝi. 
Li ne scias naĝi. 
Li ne scias naĝi. 
Li ne scias naĝi. 


Geraldo tamen supervivis... o 

UNIVERSALAJ KONGRESOJ DE ESPERANTO 

1908 * 

4-a Universala Kongreso de Esperanto 

Djalma Pessata 


Loko: Dresdeno, Germanio 
Dato: 16-a ĝis 22-a de Aŭgusto 

Aliĝintoj: 1500 


Dum la kvara UK, la Konstanta Komitato de I' Kongresoj 

(KKK) estis reorganizita. Ekde tiam la KKK konsistis el du 
membroj de la OK de la antaŭa kongreso, du membroj de la 
aktuala, du anoj de la venonta, unu prezidanto kaj unu 
ĝenerala sekretario, ambaŭ elektitaj de la kongreso mem. La 
reorganizo evidente celis faciligi la organizajn spertojn de unu 
kongreso al la alia. Estis ankaŭ aprobita la fondo de Kongresa 
Kaso, kies celo estis centrigi ĉiujn elspezojn rilate la 
kongreson, enspezi la kotizojn, donacojn, subvenciojn ktp. La 
Loka Komitato povis esti rajtigita de la KKK fari mem difinitajn 
elspezojn. La profitoj de la antaŭaj kongresoj povis esti, laŭ la 
decido de la LK, uzataj por pagi eventualajn deficitojn aŭ 
konservitaj por helpi venontajn kongresojn. 




La kongresanaro 
en Dresdeno 


En la sama jaro de la kongreso, 

Universala Esperanto Asocio (UEA) 
estis kunfondita de Hector Hodler 
(foto dekstre) kaj Edmond Privat. 




TEATRAĴOJ PREZENTITAJ EN LA 4-A UK 


► Ifigenio en Taŭrido, de Goethe (foto 
maldekstre), la unua prezento de dramo en 
Esperanto fare de profesiaj aktoroj. 

► Fraŭlino Julia kaj Pario, de Strindberg. 

► La Malfeliĉuloj, de Von Kotzebue, kun la 
partopreno de Felikso Zamenhof (foto 
dekstre), frato de D-ro Zamenhof. 

LA 4-A UK KAJ "AMIKEJO" 


En la 4-a UK oni pridiskutis kreadon de neŭtrala ŝtateto, kies 
oficiala lingvo estus Esperanto. Kie? 

Moresnet estis malgranda triangulo da tereno (3,5 
kvadratkilometroj) en la punkto kie la landlimoj de Belgio, 
Nederlando kaj Germanio renkontiĝas. Post la falo de 
Napoleono, la fama "Traktato de Vieno", en 1815, decidis, ke 
Moresnet (kie estis zinkominejo ekonomie grava) ne apartenos 
al iu ajn regno kaj estos neŭtrala. 

En la fino de la XIX-a jarcento, la ekspluatado de la 
zinkominejo ĉesis. La loĝantoj de Moresnet timis perdi sian 
"sendependecon". 

Grupo da francaj esperantistoj ekhavis la ideon fari el 
Moresnet ian neŭtralan ŝtaton. Do, en la 4-a UK, ili instigis, ke 
esperantistoj el la mondo aĉetu terpecojn en la malgranda 
"ŝtato", kiu nomiĝus "Amikejo". Ili kreis kurson por instrui E- 
on al la loĝantaro, kreis Flagon kaj eĉ "nacian" himnon por 

La projekto ne sukcesis, ĉar okazis la unua mondmilito. Germanio invadis kaj Belgion kaj 
kompreneble la etan tertriangulon. Post la milito Moresnet estis aneksita de Belgio. La 
neŭtraleco de tiu loko daŭris de 1816 ĝis 1919. 

Nuntempe, la eksa neŭtrala tereno nomiĝas france "La Calamine", germane "Kelmis". 



PRI LA 4-A UK, ĈU VI SCIIS, KE... 


► ... la Alta Protektanto de la UK estis la saksa reĝo Frederiko Aŭgusto la 3-a (foto sube 
maldekstre), kiu "dankis pro la honoro kaj bonvenigis la partoprenantojn"? 

► ...la Universala Kongreso de 1908 estis la unua, kiun partoprenis registaraj reprezentantoj, 
inter kiuj estis Ŝimura (Japanio), Straub (Usono), Yemans (Filipina registaro), Pujula 
(Barcelono), krom Adolphe Moynier (oficiala delegito de la internacia komitato de la Ruĝa 
Kruco) kaj Gaston Moch (foto sube dekstre), oficiala delegito de la Internacia Oficejo de 
Paco? 



► ...la germana reĝisoro Emanuel Reicher, post la prezento de Ifigenio en Taŭrido, ricevis 
leteron de la germana imperiestro Vilhelmo la 2-a, kiu antaŭe opiniis, ke Esperanto uzeblas 
nur por anoj de latinidaj lingvoj sed ne por germanoj, sed intertempe venis al la konvinko, ke 
Esperanto estas efektivigebla ĉie? n 

Foiro de la Lernejoj de Estremozo * 

La evento efektiviĝis en "Parque de Exposigoes" (Parko de 
Ekspozidoj), kiu konsistas el tri grandaj pavilonoj kaj ekstera 
spaco. Ĝi estas bela montrejo, kie la kulturaj organizoj 
prezentas sin. Unuafoje tie aperis budo kun la nomo "La 
Karavelo - Esperanto". Gin vizitis anonimaj popolanoj, sed 
ankaŭ konataj individuoj el la loka kaj nacia povoj. Babiloj, 
prezentoj kaj argumentoj... Jen bona maniero montri al la 
vizitantoj, ke esperanto plu vivas. La kontaktoj jam malfermis 
pordojn al esperanto. n 

Joao Jose Santos 
tekstoj kaj fotoj 



leir dasBoi 

escolas' es 

2009 00 u 

Supra rando de la budo 
"La Karavelo - Esperanto" 


<p Generala aspekto de la budo 
"La Karavelo - Esperanto". 

Joao Jose Santos senatente 
prenita de la fotilo. 

Sur negranda tablo montriĝis 
kelkaj ekzempleroj de la revuo La 
Karavelo, DVDoj kun la kolekto de 
LK 2007-2008, DVDoj kun la vivo 
de Zamenhof, de la aŭtoreco de 
Djalma Pessata, kaj kelkaj 
flugfolioj por informo al la 
vizitantoj. 

En la sama tablo la budisto devis 
labori ĉekomputile en la 
senvizitantaj momentoj. 


La gimnaziestro de 
Estremozo, D-ro Jose Daniel 
Sadio, kune kun la 
familianoj, aprezas la 
esperantan budon. 
Ĉimomente okazas 
esperanto-kurso en lia 
gimnazio. <=> 

